
Vadovaudamasi Lietuvos Respublikos vietos savivaldos įstatymo 15 straipsnio 4 dalimi,              Lietuvos Respublikos bendruomeninių organizacijų plėtros įstatymo 6 straipsnio 1 dalies 3 punktu Nevyriausybinių organizacijų plėtros įstatymo 4 straipsnio 4 dalies 2 punktu, Jurbarko rajono savivaldybės taryba n u s p r e n d ž i a:
1. Patvirtinti Jurbarko rajono savivaldybės bendruomeninių organizacijų veiklos ir patalpų išlaikymo išlaidų kompensavimo ne konkurso būdu tvarkos aprašą (pridedama).
2. Paskelbti šį sprendimą Teisės aktų registre ir Jurbarko rajono savivaldybės interneto svetainėje www.jurbarkas.lt.

PATVIRTINTA
Jurbarko rajono savivaldybės tarybos
2026 m. spalio    d. sprendimu Nr. 

JURBARKO RAJONO SAVIVALDYBĖS BENDRUOMENINIŲ ORGANIZACIJŲ VEIKLOS IR PATALPŲ IŠLAIKYMO IŠLAIDŲ KOMPENSAVIMO NE KONKURSO BŪDU TVARKOS APRAŠAS
I SKYRIUS
BENDROSIOS NUOSTATOS

1. Jurbarko rajono savivaldybės bendruomeninių organizacijų veiklos ir patalpų išlaikymo išlaidų kompensavimo ne konkurso būdu tvarkos aprašas (toliau – Aprašas) nustato išlaidų kompensavimo sąlygas, kompensuojamų išlaidų rūšis, prašymų teikimo, vertinimo, lėšų skyrimo, išmokėjimo ir grąžinimo tvarką Jurbarko rajono savivaldybėje (toliau – Savivaldybė) veikiančioms bendruomeninėms organizacijoms. Bendruomeninė organizacija – asociacija, kurios steigėjai ir nariai yra gyvenamosios vietovės bendruomenės (jos dalies arba kelių gyvenamųjų vietovių) gyventojai (jų atstovai) ir kurios paskirtis – per iniciatyvas įgyvendinti viešuosius interesus, susijusius su gyvenimu kaimynystėje.
2. Aprašo tikslas – ne konkurso būdu kompensuoti bendruomeninių organizacijų patirtas ir apmokėtas Aprašo 7 punkte nurodytas veiklos ir patalpų išlaikymo išlaidas.
3. Aprašas taikomas tik bendruomeninėms organizacijoms. Tikslinėms asociacijoms, kurių veikla skirta atskirų asmenų grupių interesams atstovauti, taip pat kitoms asociacijoms, neatitinkančioms Aprašo 1 punkte pateikto bendruomeninės organizacijos apibrėžimo, biudžetinėms įstaigoms ir viešosioms įstaigoms kompensacija neskiriama, o jų prašymai nenagrinėjami. 
4. Kompensacija skiriama ne konkurso būdu iš Savivaldybės biudžeto lėšų pagal Aprašo reikalavimus atitinkančius prašymus Aprašo 7 punkte nurodytoms bendruomeninių organizacijų veiklos ir patalpų išlaikymo išlaidoms kompensuoti.

II SKYRIUS
REIKALAVIMAI PAREIŠKĖJAMS IR KOMPENSUOJAMOS IŠLAIDOS

5. Teisę gauti išlaidų kompensaciją ne konkurso būdu pagal šį Aprašą turi Savivaldybės teritorijoje veikianti ir buveinę Savivaldybės teritorijoje įregistravusi bendruomeninė organizacija, kuri atitinka Aprašo 5.1 arba 5.2 papunkčio ir 5.3 papunkčio reikalavimus, išskyrus Aprašo 5.4 papunktyje nustatytą atvejį:
5.1. kaimo gyvenamojoje vietovėje veikianti bendruomeninė organizacija yra įtraukta į Lietuvoje veikiančių kaimo bendruomeninių organizacijų sąvadą;
5.2. miesto gyvenamojoje vietovėje veikiančiai bendruomeninei organizacijai Aprašo 5.1 papunkčio reikalavimas netaikomas. Šios organizacijos atitiktį Aprašo 1 punkte nustatytai bendruomeninės organizacijos sąvokai Komisija individualiai vertina pagal organizacijos įstatus ir jos vadovo pateiktą patvirtinimą. Komisijai kilus pagrįstų abejonių dėl organizacijos atitikties minėtai sąvokai, Komisija turi teisę prašyti pateikti papildomus šią atitiktį pagrindžiančius dokumentus ar informaciją, įskaitant organizacijos steigėjų ar narių sąrašą;
5.3. bendruomeninė organizacija Savivaldybės suteiktas patalpas valdo nuomos ar panaudos sutarties pagrindu arba patalpas valdo nuosavybės teise. Fiziniams asmenims nuosavybės teise priklausančių patalpų ir gyvenamųjų patalpų išlaidos nekompensuojamos.
5.4. Aprašo 5.3 papunktyje nustatytas patalpų valdymo reikalavimas netaikomas bendruomeninei organizacijai, kuri prašo kompensuoti tik Aprašo 7.7 papunktyje nurodytas buhalterinės apskaitos išlaidas.
6. Pareiškėjas turi vykdyti veiklą Savivaldybės teritorijoje. Veiklos vykdymas pagrindžiamas kartu su prašymu pateikiant praėjusių kalendorinių metų finansinę ir veiklos ataskaitas, pateiktas Juridinių asmenų registro tvarkytojui.
7. Pagal šį Aprašą ne konkurso būdu kompensuojamos pareiškėjo pasirinktos, faktiškai patirtos ir apmokėtos vienos ar kelių rūšių išlaidos:
7.1. elektros energijos, šildymo, vandens tiekimo ir nuotekų tvarkymo bei komunalinių atliekų tvarkymo išlaidos, patirtos naudojant Savivaldybės suteiktas arba bendruomeninei organizacijai nuosavybės teise priklausančias patalpas;
7.2. Aprašo 7.1 papunktyje nurodytų patalpų draudimo išlaidos;
7.3. patalpų nuomos mokestis, kai patalpos nuomojamos iš Savivaldybės;
7.4. kuro ir kitų šildymo medžiagų, skirtų naudojamoms patalpoms šildyti, taip pat degalų, skirtų įrangai ir technikai, naudojamai šioms patalpoms bei jų aplinkai prižiūrėti, įsigijimo išlaidos. Transporto priemonėms skirtų degalų įsigijimo išlaidos nekompensuojamos;
7.5. ryšių ir interneto paslaugų išlaidos;
7.6. kanceliarinių prekių įsigijimo išlaidos;
7.7. buhalterinės apskaitos paslaugų, teikiamų pagal paslaugų teikimo sutartį, įsigijimo išlaidos arba buhalterio darbo užmokestis ir socialinio draudimo įmokos, mokamos pagal darbo sutartį.
8. Vienam pareiškėjui per kalendorinius metus pagal visus jo pateiktus prašymus gali būti skiriama ne didesnė kaip 300 Eur bendra kompensacijos suma vienos ar kelių Aprašo 7 punkte nurodytų rūšių išlaidoms kompensuoti.
9. Už prašyme pateiktų duomenų ir dokumentų teisingumą, patirtų išlaidų atitiktį Aprašo reikalavimams ir tinkamą skirtų lėšų panaudojimą atsako bendruomeninės organizacijos vadovas (pirmininkas).

III SKYRIUS
PRAŠYMŲ TEIKIMAS NE KONKURSO BŪDU, VERTINIMAS IR LĖŠŲ SKYRIMAS

10. Pareiškėjas, siekiantis gauti išlaidų kompensaciją ne konkurso būdu, Savivaldybės administracijai pateikia nustatytos formos prašymą (Aprašo priedas). Prašymai priimami ir registruojami visus metus.
10.1. Užregistruotus prašymus Komisija vertina tris kartus per kalendorinius metus – balandžio, liepos ir lapkričio mėnesiais:
10.1.1. iki einamųjų metų kovo 31 d. pateikti ir ankstesniais vertinimo etapais neįvertinti prašymai vertinami balandžio mėnesį;
10.1.2. nuo einamųjų metų balandžio 1 d. iki birželio 30 d. pateikti prašymai vertinami liepos mėnesį;
10.1.3. nuo einamųjų metų liepos 1 d. iki spalio 31 d. pateikti prašymai vertinami lapkričio mėnesį.
10.2. Nuo lapkričio 1 d. iki gruodžio 31 d. pateikti prašymai vertinami kitų metų balandžio mėnesį.
10.3. Išlaidos, pagrįstos po einamųjų metų spalio 31 d. išrašytomis sąskaitomis, įskaitant kitų metų sausio mėnesį išrašytas sąskaitas už praėjusių metų gruodžio mėnesį suteiktas paslaugas, gali būti įtraukiamos į kitais kalendoriniais metais teikiamą prašymą, jeigu iki prašymo pateikimo jos yra apmokėtos ir nebuvo kompensuotos anksčiau. Šios išlaidos įskaičiuojamos į kitais kalendoriniais metais pareiškėjui taikomą 300 Eur kompensacijos ribą.
11. Kartu su prašymu pateikiami šie dokumentai arba jų kopijos:
11.1. patalpų valdymo teisę patvirtinantis dokumentas – Savivaldybės patalpų nuomos ar panaudos sutartis arba bendruomeninei organizacijai nuosavybės teise priklausančių patalpų nuosavybės teisę patvirtinantis dokumentas. Šis dokumentas neteikiamas Aprašo 5.4 papunktyje nustatytu atveju;
11.2. praėjusių kalendorinių metų finansinė ir veiklos ataskaitos, pateiktos Juridinių asmenų registro tvarkytojui;
11.3. kaimo gyvenamojoje vietovėje veikiančios bendruomeninės organizacijos – duomenys, patvirtinantys jos įtraukimą į Lietuvoje veikiančių kaimo bendruomeninių organizacijų sąvadą. Miesto gyvenamojoje vietovėje veikiančios bendruomeninės organizacijos – organizacijos įstatai ir vadovo pasirašytas patvirtinimas, kad organizacija atitinka Aprašo 1 punkte nustatytą bendruomeninės organizacijos sąvoką;
11.4. patirtas išlaidas pagrindžiantys dokumentai – sąskaitos faktūros, paslaugų teikimo sutartys, kasos aparato kvitai, kuro įsigijimo kvitai ar kiti išlaidas pagrindžiantys dokumentai;
11.5. išlaidų apmokėjimą pagrindžiantys dokumentai – banko sąskaitos išrašai, mokėjimo nurodymai, kasos pajamų orderiai, pinigų priėmimo ar kasos aparato kvitai arba kiti apmokėjimą patvirtinantys dokumentai.
12. Prašymus Aprašo 10.1 papunktyje nustatytais etapais vertina Savivaldybės mero potvarkiu sudaryta penkių narių komisija (toliau – Komisija), kurią sudaro trys Savivaldybės administracijos darbuotojai ir du Savivaldybės tarybos nariai.
12.1. Komisijos posėdis teisėtas, kai jame dalyvauja daugiau kaip pusė Komisijos narių. Komisijos sprendimai priimami posėdyje dalyvaujančių Komisijos narių balsų dauguma. Balsams pasiskirsčius po lygiai, lemia Komisijos pirmininko balsas.
12.2. Komisija įvertina pareiškėjo ir jo pateiktų dokumentų atitiktį Aprašo reikalavimams, nustato tinkamų kompensuoti išlaidų sumą ir vertinimo rezultatus įformina protokolu. Jeigu prašymui įvertinti trūksta informacijos arba pateikti duomenys yra neaiškūs, Komisija prašyme nurodytu elektroninio pašto adresu prašo pareiškėjo patikslinti pateiktus duomenis ar pateikti papildomus dokumentus per 5 darbo dienas nuo pranešimo išsiuntimo dienos. Per nustatytą terminą prašomos informacijos ar dokumentų nepateikus, prašymas vertinamas pagal turimus duomenis.
12.3. Komisijos narys, kuriam dėl prašymą pateikusios bendruomeninės organizacijos vertinimo kyla interesų konfliktas, privalo nusišalinti nuo šio prašymo svarstymo ir sprendimo priėmimo. Nusišalinimas įforminamas Komisijos posėdžio protokole.
12.4. Komisija teikia Savivaldybės administracijos direktoriui motyvuotą siūlymą dėl kompensacijos skyrimo, jos dydžio arba neskyrimo. Galutinį sprendimą dėl kompensacijos skyrimo, jos dydžio arba neskyrimo priima Savivaldybės administracijos direktorius įsakymu. Apie priimtą sprendimą pareiškėjas informuojamas prašyme nurodytu elektroninio pašto adresu teisės aktų nustatyta tvarka.

IV SKYRIUS
KOMPENSACIJOS SKYRIMAS IR IŠMOKĖJIMAS

13. Savivaldybės administracijos direktoriui priėmus įsakymą dėl kompensacijos skyrimo, kompensacija išmokama šio įsakymo pagrindu. Savivaldybės biudžeto lėšų naudojimo sutartis su pareiškėju nesudaroma.


V SKYRIUS
BAIGIAMOSIOS NUOSTATOS

14. Nustačius, kad kompensacija skirta pagal neteisingus duomenis ar dokumentus, toms pačioms išlaidoms finansavimas gautas iš kitų šaltinių arba išlaidos neatitinka Aprašo reikalavimų, pareiškėjas Savivaldybės administracijos rašytiniu reikalavimu per jame nurodytą terminą privalo grąžinti nepagrįstai gautas lėšas į Savivaldybės biudžetą. Pareiškėjui lėšų negrąžinus, jos išieškomos teisės aktų nustatyta tvarka.
15. Pareiškėjas su kompensacijos gavimu susijusius dokumentus saugo teisės aktų nustatyta tvarka ir terminais.
16. Savivaldybės administracijos direktoriaus įsakymas dėl kompensacijos skyrimo, jos dydžio arba neskyrimo, taip pat Savivaldybės administracijos veiksmai (neveikimas) gali būti skundžiami Lietuvos Respublikos teisės aktų nustatyta tvarka.
17. Apraše nereglamentuoti klausimai sprendžiami vadovaujantis Lietuvos Respublikos teisės aktais.



_______________________






































Jurbarko rajono savivaldybės bendruomeninių
organizacijų veiklos ir patalpų išlaikymo
išlaidų kompensavimo ne konkurso būdu tvarkos aprašo
priedas
(Prašymo kompensacijai gauti ne konkurso būdu forma)

PRAŠYMAS
DĖL VEIKLOS IR PATALPŲ IŠLAIKYMO IŠLAIDŲ KOMPENSAVIMO NE KONKURSO BŪDU
    __________________
data
I. INFORMACIJA APIE PAREIŠKĖJĄ
	1.1. Bendruomeninės organizacijos pavadinimas
	

	1.2. Juridinio asmens kodas
	

	1.3. Buveinės adresas
	

	1.4. Vadovo pareigos, vardas, pavardė, tel., el. p.
	

	1.5. Banko rekvizitai (bankas, kodas, sąskaitos Nr.)
	



II. INFORMACIJA APIE PAREIŠKĖJO STATUSĄ IR NAUDOJAMAS PATALPAS
2.1. Patalpų valdymo pagrindas (pažymėti X tinkamą variantą):
	
	Bendruomeninė organizacija, valdanti Jurbarko rajono savivaldybės suteiktas patalpas nuomos ar panaudos sutarties pagrindu.

	
	Bendruomeninė organizacija, valdanti patalpas, priklausančias bendruomenės nuosavybės teise.

	
	Bendruomeninė organizacija neturi Aprašo 5.3 papunktyje nurodytų patalpų ir prašo kompensuoti tik Aprašo 7.7 papunktyje nurodytas buhalterinės apskaitos išlaidas.


2.2. Veiklos vykdymą pagrindžiantys dokumentai (pažymėti X pridedamus dokumentus):
	
	Praėjusių kalendorinių metų finansinė ir veiklos ataskaitos, kurios buvo pateiktos Juridinių asmenų registrui.

	
	Duomenys, patvirtinantys kaimo gyvenamojoje vietovėje veikiančios bendruomeninės organizacijos įtraukimą į Lietuvoje veikiančių kaimo bendruomeninių organizacijų sąvadą. Šis reikalavimas miesto gyvenamojoje vietovėje veikiančioms bendruomeninėms organizacijoms netaikomas.

	
	Miesto gyvenamojoje vietovėje veikiančios bendruomeninės organizacijos – organizacijos įstatai ir vadovo pasirašytas patvirtinimas, kad organizacija atitinka Aprašo 1 punkte nustatytą bendruomeninės organizacijos sąvoką. Šis reikalavimas kaimo gyvenamojoje vietovėje veikiančioms bendruomeninėms organizacijoms netaikomas.

	
	Kita: 



III. PRAŠOMŲ KOMPENSUOTI IŠLAIDŲ PASIRINKIMAS 

	Išlaidų rūšis (pagal Aprašo 7 punktą)
	Prašoma suma (Eur)

	Elektros energijos, šildymo, vandens tiekimo ir nuotekų tvarkymo bei komunalinių atliekų tvarkymo išlaidos
	

	Patalpų draudimo išlaidos
	

	Patalpų nuomos mokestis, kai patalpos nuomojamos iš Savivaldybės
	

	Kuro ir kitų šildymo medžiagų, skirtų patalpoms šildyti, taip pat degalų, skirtų patalpoms ir jų aplinkai prižiūrėti naudojamai įrangai bei technikai, įsigijimo išlaidos
	

	Ryšių ir interneto paslaugų išlaidos
	

	Buhalterinės apskaitos paslaugų įsigijimo išlaidos arba buhalterio darbo užmokestis ir socialinio draudimo įmokos
	

	Kanceliarinių prekių įsigijimo išlaidos
	

	Iš viso:
	



IV. PRIDEDAMI DOKUMENTAI
1. Patalpų valdymo teisę patvirtinantis dokumentas, išskyrus Aprašo 5.4 papunktyje nustatytą atvejį (___ lapai (-ų));
2. Praėjusių kalendorinių metų finansinė ir veiklos ataskaitos, pateiktos Juridinių asmenų registro tvarkytojui (___ lapai (-ų));
3. Bendruomeninės organizacijos statusą pagrindžiantys dokumentai ar duomenys pagal Aprašo 11.3 papunktį (___ lapai (-ų));
4. Patirtas išlaidas pagrindžiantys dokumentai (___ lapai (-ų));
5. Išlaidų apmokėjimą pagrindžiantys dokumentai (___ lapai (-ų)).
Patvirtinu, kad prašyme pateikti duomenys ir dokumentai yra teisingi, prašomos kompensuoti išlaidos atitinka Aprašo reikalavimus ir toms pačioms išlaidoms finansavimas nėra gautas iš kitų šaltinių. Žinau, kad nepagrįstai gautos lėšos turės būti grąžintos į Savivaldybės biudžetą. 



   (Vadovo pareigos)                            (Parašas)                      (Vardas ir pavardė)









JURBARKO RAJONO SAVIVALDYBĖS ADMINISTRACIJA
AIŠKINAMASIS RAŠTAS
PRIE JURBARKO RAJONO SAVIVALDYBĖS TARYBOS SPRENDIMO „DĖL JURBARKO RAJONO SAVIVALDYBĖS BENDRUOMENINIŲ ORGANIZACIJŲ VEIKLOS IR PATALPŲ IŠLAIKYMO IŠLAIDŲ KOMPENSAVIMO NE KONKURSO BŪDU TVARKOS APRAŠO PATVIRTINIMO“ PROJEKTO

2026 m. spalio 12 d.
Jurbarkas


		1. Parengto projekto tikslai ir uždaviniai.

	Projekto tikslas – nustatyti aiškią, vienodą ir nesudėtingą Jurbarko rajono savivaldybės teritorijoje veikiančių bendruomeninių organizacijų faktiškai patirtų ir apmokėtų veiklos bei patalpų išlaikymo išlaidų kompensavimo ne konkurso būdu tvarką, taip prisidedant prie jų veiklos tęstinumo ir bendruomeninių iniciatyvų stiprinimo.
Projektu siūloma apibrėžti reikalavimus pareiškėjams, kompensuojamų išlaidų rūšis, prašymų ir išlaidas pagrindžiančių dokumentų pateikimo bei vertinimo procedūras, sprendimų priėmimą, kompensacijų išmokėjimą ir nepagrįstai gautų lėšų grąžinimą. Vienai organizacijai numatoma kompensuoti ne daugiau kaip 300 Eur per kalendorinius metus, neviršijant šiai priemonei skirtų Savivaldybės biudžeto lėšų.


	2. Kaip šiuo metu yra sureguliuoti projekte aptarti klausimai.
Bendruomeninių organizacijų projektai gali būti finansuojami pagal Jurbarko rajono savivaldybėje taikomą juridinių ir fizinių asmenų projektų finansavimo tvarką, tačiau darbo grupės ir bendruomeninių organizacijų susirinkimo metu išryškėjo poreikis atskirai reglamentuoti įprastų veiklos ir patalpų išlaikymo išlaidų kompensavimą.
Šiuo sprendimo projektu nustatoma atskira, būtent bendruomeninėms organizacijoms skirta kompensavimo ne konkurso būdu tvarka. 

	

	3. Kokių pozityvių rezultatų laukiama.
Tikimasi sumažinti bendruomeninių organizacijų einamųjų veiklos ir patalpų išlaikymo išlaidų naštą, sudaryti palankesnes sąlygas jų veiklos tęstinumui, stiprinti vietos gyventojų įsitraukimą ir bendruomeninę veiklą.
Aiškus tinkamų išlaidų sąrašas, dokumentais pagrįstas kompensavimas ir visoms reikalavimus atitinkančioms organizacijoms taikoma vienoda metinė kompensacijos riba turėtų didinti paramos prieinamumą, skaidrumą ir administravimo nuoseklumą.


	

	4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.
Galimos rizikos – didesnis kompensacijų poreikis negu numatytos biudžeto lėšos, netinkamai pagrįstos arba pakartotinai iš kitų šaltinių finansuotos išlaidos, skirtingas pareiškėjų atitikties vertinimas ir interesų konfliktai.
Šioms rizikoms mažinti Apraše numatomi pareiškėjų atitikties kriterijai, privalomi išlaidų patyrimo ir apmokėjimo įrodymai, 300 Eur metinė riba, komisijos atliekamas vertinimas, nusišalinimas interesų konflikto atveju, administracijos direktoriaus sprendimas ir nepagrįstai gautų lėšų grąžinimas. Įgyvendinant tvarką būtina užtikrinti vienodą prašymų vertinimą ir biudžeto asignavimų kontrolę.
Atsižvelgiant į tai, kad prašymai priimami visus metus, o vertinami trimis etapais, praktikoje svarbu aiškiai informuoti pareiškėjus apie terminus ir lėšų likutį.


	

	5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.

	Sprendimo projektu siūloma patvirtinti naują atskirą tvarkos aprašą. Pagal turimą medžiagą konkrečių galiojančių Savivaldybės teisės aktų, kuriuos dėl šio sprendimo būtina pakeisti arba pripažinti netekusiais galios, nenustatyta. Prieš teikiant projektą tarybai tikslinga patikrinti jo suderinamumą su galiojančia Savivaldybės projektų finansavimo tvarka ir biudžeto vykdymo dokumentais.


	6. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai.
2026 m. balandžio 22 d. Jurbarko rajono savivaldybės mero sudarytos darbo grupės posėdyje analizuoti bendruomeninių organizacijų komunalinių išlaidų duomenys ir kitų savivaldybių patirtis. Darbo grupė pasiūlė vietoj atleidimo nuo komunalinių mokesčių svarstyti dokumentais pagrįstą išlaidų kompensavimą. Posėdyje taip pat svarstytas pastoviosios ir kintamosios paramos dalių modelis; tai buvo rengimo etapo siūlymas, o ne šiuo projektu tvirtinama sistema.
2026 m. rugpjūčio 13 d. atvirame bendruomeninių organizacijų susirinkime, kuriame, pagal protokolą, dalyvavo 22 bendruomeninių organizacijų atstovai, išsakytas poreikis parengti atskirą paprastą kompensavimo tvarką, kompensuoti tik veiklą vykdančių organizacijų išlaidas ir įvertinti aplinkos priežiūros įrangai naudojamo kuro išlaidas. Susirinkime taip pat siūlyta ateityje svarstyti inventoriaus įsigijimo ir smulkiojo remonto finansavimą projektų finansavimo priemonėmis.
Finansavimo šaltinis – Jurbarko rajono savivaldybės biudžeto lėšos, numatytos šiai priemonei. Maksimali vienos organizacijos kompensacija – 300 Eur per kalendorinius metus. Bendra reikalingų lėšų suma priklausys nuo reikalavimus atitinkančių pareiškėjų skaičiaus ir faktiškai pagrįstų išlaidų; turimoje medžiagoje patvirtintos bendros sąmatos ar konkretaus asignavimų dydžio nėra. Pavyzdžiui, jeigu kompensaciją gautų 30 organizacijų po 300 Eur, poreikis sudarytų 9 000 Eur;


	7. Ar reikalingas projekto antikorupcinis vertinimas.
Sprendimo projektu nustatoma Savivaldybės biudžeto lėšų skyrimo konkretiems pareiškėjams tvarka, jų tinkamumo kriterijai ir sprendimų priėmimo procedūra, todėl prieš teikiant projektą tvirtinti būtina įvertinti, ar pagal Lietuvos Respublikos korupcijos prevencijos įstatymą ir Savivaldybėje taikomą teisės aktų projektų antikorupcinio vertinimo tvarką privaloma atlikti antikorupcinį vertinimą.


	8. Projekto iniciatorius, autorius ar autorių grupė.

	Jurbarko rajono savivaldybės administracija, darbo grupė

	9. Kiti, autorių nuomone, reikalingi pagrindimai ir paaiškinimai.
Nėra

	10. Sprendimas įteikiamas (kam ir kiek egz.).

